Diari Oficial de la Generalitat Valenciana


Sumari del DOGV 5113, del 13-10-2005 (2005/11084)

RESOLUCIÓ de 28 de setembre de 2005, de la Direcció General d'Ensenyament i de la Direcció General de Formació i Qualificació Professional, per la qual es dicten instruccions per a l'organització i funcionament dels programes de Garantia Social de les modalitats de Formació Ocupació, Iniciació Professional i per a alumnat amb necessitats educatives especials, per al curs 2005/2006, promoguts per entitats col·laboradores i centres públics.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5113

Data del DOGV
:   13-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11874


Data del document
:   28-09-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * reinserció escolar
    * aprenentatge professional
    * educació especial
    * inserció professional
    * planificació educativa
    * ensenyament professional

RESOLUCIÓ de 28 de setembre de 2005, de la Direcció General d'Ensenyament i de la Direcció General de Formació i Qualificació Professional, per la qual es dicten instruccions per a l'organització i funcionament dels programes de Garantia Social de les modalitats de Formació Ocupació, Iniciació Professional i per a alumnat amb necessitats educatives especials, per al curs 2005/2006, promoguts per entitats col·laboradores i centres públics. [2005/X11210]
  
Les conselleries de Cultura, Educació i Ciència i d'Ocupació, han regulat per mitjà de l'Orde conjunta de 24 de febrer de 2000 (DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, 2.04.2001), els aspectes essencials dels Programes de Garantia Social a desenrotllar en l'àmbit territorial de la Comunitat Valenciana.
  
Per mitjà de la Resolució d'1 de març de 2005 (DOGV núm. 4.963, de 10.03.2005) de la Direcció General d'Ensenyament, s'establixen els requisits per al desenrotllament dels Programes de Garantia Social en les modalitats d'Iniciació Professional i per a Alumnat amb Necessitats Educatives Especials, en instituts d'Educació Secundària i en centres públics específics d'Educació Especial per al curs 2005/2006.
  
L'anterior convocatòria per a centres públics s'ha resolt per mitjà de les resolucions de la Direcció General d'Ensenyament d'1 de juny de 2005 (DOGV núm. 5.023 de 08.06.2005) i la de 12 d'agost de 2005 (DOGV núm. 5.076, de 23.08.2005), per la qual s'han aprovat un total de 109 programes.
  
Per mitjà de l'Orde d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació (DOGV núm. 5.019 de 02.06.2005), s'aproven les bases reguladores i el procediment general per a la concessió de subvencions per al desenrotllament de Programes de Garantia Social per entitats col·laboradores.
  
Finalment, per mitjà de l'Orde conjunta de 2 de juny de 2005, de les conselleries de Cultura, Educació i Esport i d'Economia, Hisenda i Ocupació (DOGV núm. 5.035, de 24.06.05), es van convocar subvencions per al desenrotllament de Programes de Garantia Social en el curs 2005/2006 per entitats col·laboradores.
  
Resolta l'anterior Orde a través de la Resolució del director general d'Ensenyament de data 12 d'agost de 2005 (DOGV núm. 5.076, de 23.08.2005), i de les corresponents resolucions del director general de Formació i Qualificació Professional, per mitjà de les que s'han aprovat un total de 139 Programes de Garantia Social per al curs 2005/2006, resulta convenient dictar, a l'empara del que establix la disposició final primera de l'Orde de 24 de febrer de 2000(DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, 2.04.2001), instruccions que regulen l'organització de tals programes en cada una de les seues modalitats.
  
Explicitats prou els aspectes relatius a les modalitats, objectius, estructura i duració, així com a la matriculació de l'alumnat dels Programes de Garantia Social tant en l'Orde conjunta de 24 de febrer de 2000 (DOGV núm. 3.708 de 14.03.2000), modificada per Orde de data 16 de març de 2001 (DOGV núm. 3.971, 2.04.2001), com en l'Orde d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació (DOGV núm. 5.019 de 02.06.2005), per la qual s'aproven les bases reguladores de la convocatòria, i en la Resolució de d'1 de març de 2005 (DOGV núm. 4.963, de 10.03.2005), convocatòria per al desenrotllament de Programes de Garantia Social en centres públics, en la present resolució s'arrepleguen les instruccions més rellevants i de caràcter pràctic per al seu funcionament i organització.
  
Per tot això, resolc:
  
Primer
  
S'aproven les instruccions que figuren en l'Annex I d'esta resolució.
  
Segon
  
Les instruccions s'aplicaran durant el curs 2005/2006, per als programes aprovats per la resolució corresponent i organitzats bé per entitats col·laboradores, bé per centres públics.
  
Tercer
  
El servici d'Inspecció Educativa, els tècnics de la Direcció General d'Ensenyament i els tècnics d'enllaç del Servici Valencià d'Ocupació i Formació vetlaran al llarg del curs pel compliment de les presents instruccions i supervisaran el procés d'ompliment dels documents establits en la present Resolució.
  
València, 28 de setembre de 2005.-
  
El director general d'Ensenyament,
  
JOSEP VICENT FELIP I MONLLEÓ
  
El director general de Formació, i Qualificació Professional,
  
JOAQUÍN VAÑÓ GIRONÉS
  
ANNEX I
  
Instruccions per a l'organització i funcionament dels programes de garantia social
  
Primer. Selecció i matriculació de l'alumnat.
  
1. Les Entitats Promotores i centres docents promotors de Programes de Garantia Social hauran de tindre en compte, per a totes les modalitats, el següent:
  
a) L'atenció prioritària de jóvens desescolaritzats/des i sense cap titulació acadèmica i/o professional que els possibilite la seua inserció en la vida activa o la prossecució d'estudis.
  
b) La inclusió en els programes de jóvens amb problemàtica social, en situació de risc o exclusió social per al que es procurarà una ràtio en el grup matriculat, degudament compensada, que possibilite l'eficàcia de l'acció formativa.
  
c) L'atenció a jóvens escolaritzats s'efectuarà després que estos s'hagen beneficiat de totes les mesures possibles d'atenció a la diversitat en el seu propi centre d'origen. Els programes de garantia social, no han de constituir una via d'eixida prematura del sistema educatiu per a algun alumnat, per la qual cosa per al seu accés a un programa haurà de seguir-se el procés indicat en l'apartat 4.4 de l'Orde de 24 de febrer de 2000 (DOGV 3708, de 14.03.2000), modificada per l'Orde de 16 de març de 2001 (DOGV 3.971, de 2.04.2001).
  
d) Que les característiques i aptituds de cada alumne/a s'adeqüen a les condicions de l'especialitat formativa del programa i a aquelles altres que l'aprenentatge i l'exercici de determinat ofici requerisquen, sense que existisca, per tant, incompatibilitat o impossibilitat real per a l'exercici de la professió o l'aprenentatge d'aquesta.
  
e) Que per a la matrícula de l'alumnat amb necessitats especials s'aportarà, necessàriament i en tot cas, certificació actualitzada del seu grau de minusvalidesa i un informe expedit pel Servici Psicopedagògic Escolar i/o gabinet psicopedagògic autoritzat on queden arreplegades les necessitats educatives especials que posseïx l'alumne/a a fi de realitzar la seua adequada orientació i assegurar que el programa triat és el més adequat. Es tindrà, per tant, en compte la seua discapacitat, nivell d'autonomia personal i social de manera que la participació en el programa de garantia social li permeta accedir i mantindre un lloc de treball.
  
2. Excepcionalment, i amb un informe previ favorable de la Inspecció Educativa, la Direcció Territorial de Cultura, Educació i Esport corresponent podrà autoritzar la inclusió en els programes de garantia social d'aquell alumnat que, havent participat en alguna de les accions formatives de cursos anteriors, no hagueren aconseguit els objectius previstos pel programa.
  
3. El nombre màxim d'alumnes serà de 15 i el mínim de 10 per grup o programa de garantia social. Quan en algun d'estos grups s'integren alumnes amb necessitats educatives especials, no podran incorporar-se per programa, més de tres alumnes d'estes característiques, reduint-se, llavors el nombre màxim d'alumnes per grup en un nombre igual al d'alumnes integrats. El nombre màxim llavors serà de 12.
  
4. Els programes de la modalitat per a alumnat amb necessitats educatives especials, es desenrotllaran en grups de 10 alumnes com a màxim, no podent-se, en este cas, autoritzar un programa amb una matrícula inferior a 5.
  
5. Excepcionalment, els programes de la modalitat de formació-ocupació, podran augmentar la ràtio en funció de determinades actuacions formatives pròpies d'esta modalitat.
  
Segon. Assistència.
  
1. A fi d'aprofitar al màxim l'acció formativa i orientadora de cada programa de garantia social, és necessari evitar les irregularitats en la matriculació de l'alumnat i els riscos d'un possible abandó del programa.
  
2. Per a això, cada entitat arbitrarà aquelles mesures, com a registres d'assistència i comunicats a les famílies, que considere més oportunes perquè l'alumnat puga seguir el desenrotllament del programa de manera contínua i estable. Estes mesures s'establiran amb la participació de l'equip docent i quedaran reflectides en el Reglament de Règim Interior. Tal Reglament es farà públic i quedarà a disposició de qualsevol membre de la comunitat educativa que ho sol·licite.
  
3. Les entitats promotores de programes d'Iniciació Professional i per a Alumnat amb Necessitats Educatives Especials donaran compte mensualment de les altes i baixes de l'alumnat a la Direcció General d'Ensenyament i a la Inspecció Educativa i, les promotores de programes de formació-ocupació, a les adreces territorials d'Ocupació corresponents.
  
4. Les entitats tindran en compte la data de terme de matriculació 20 de novembre de 2005, d'acord amb l'apartat 14.1 de l'Orde d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació (DOGV núm. 5.019, de 02.06.05) sobre les bases reguladores dels programes de garantia social.
  
Si es produïren baixes d'alumnes amb posterioritat al 20 de novembre i abans de l'inici de la 2a fase, s'efectuarà la minoració proporcional corresponent en la part A i en la part B de la subvenció concedida per a la 1a fase.
  
Tercer. Documentació.
  
Els documents que s'enumeren a continuació han de quedar arxivats en el centre a disposició de la Inspecció Educativa, dels tècnics d'enllaç del Servici Valencià d'Ocupació i Formació i del personal de les unitats de gestió dels programes de garantia social de la Conselleria de Cultura, Educació i Esport i, si és el cas, del SERVEF.
  
A) Documents de matrícula (per a incloure en l'expedient de l'alumne).
  
- Imprés de matrícula degudament omplit, segons el model de l'annex III.
  
- 2 fotografies mida de carnet.
  
- Fotocòpia del document nacional d'identitat que acredite el requisit d'edat.
  
- Fotocòpia del llibre d'escolaritat.
  
- Informes i certificats.
  
B) Expedient del/l'alumne/a.
  
- Carpeta-expedient, a ser possible de cartolina (annex IV) en la que es registra:
  
- Avaluació Inicial, pàgina 2.
  
- Síntesi Avaluació Contínua, pàgina 3.
  
- Orientació Final, pàgina 4.
  
- Avaluació Contínua Individual.
  
C) Documents organitzatius i de programació.
  
- Calendari.
  
- Horaris.
  
- Fitxes dels/les professors/es.
  
- Programació general.
  
- Criteris d'avaluació per àrees.
  
- Programacions didàctiques (específica, bàsica, laboral, tutoria, complementàries).
  
- Registres de
  
- Llibre d'Actes de les reunions (coordinació, revisió i seguiment...) en el qual en conste la diligència d'obertura.
  
- Llibre de Visites d'Inspecció amb diligència d'obertura d'aquest així com el seu nombre de pàgines.
  
- Llibre d'Inventari de materials, maquinària i utillatge amb expressió de la data de l'adquisició.
  
D) Documents finals.
  
- Acta final.
  
- Consell orientador (pàgina 4 de l'annex IV).
  
- Certificacions.
  
- Memòria.
  
E) Documents econòmics.
  
- Pressupost inicial.
  
- Justificació i factures d'inversió.
  
- Justificació i factures de despesa corrent.
  
- Inventaris.
  
- Balanç final.
  
- Llibres de comptabilitat.
  
F) En la Modalitat formació-ocupació les entitats entregaran en les direccions territorials d'Ocupació les dades relatives a la programació de l'acció formativa (alumnes, professorat, horari, etc.) i en el seu moment la declaració de gastos, a través de l'aplicació informàtica SIDEC que proporcionarà el SERVEF.
  
Així mateix les entitats presentaran necessàriament a l'inici de la Segona Fase, davant de les esmentades direccions territorials, certificació que acredite el total d'alumne/es que la inicien, especificant el nombre d'ells amb necessitats educatives especials.
  
Quart. Les pràctiques en centres de treball: Modalitats d'iniciació professional i per a alumnat amb necessitats educatives especials.
  
1. Les pràctiques dels programes de garantia social es desenrotllaran d'acord amb el que preveu l'apartat 7 de l'Orde de 24 de febrer de 2000 (DOGV núm. 3.708, de 14.03.2000), modificada per Orde de data 16 de març de 2001 (DOGV núm. 3.971, de 2.04.2001).
  
2. En el present curs escolar les pràctiques per a les modalitats d'Iniciació Professional i per a Alumnat amb Necessitats Educatives Especials, es realitzaran, preferentment, en dates compreses entre l'1 de març i el 31 de maig de 2005 i la seua duració màxima serà de 150 hores per alumne/a.
  
3. Amb posterioritat a la dita data, les activitats i horaris hauran de seguir amb normalitat fins a la conclusió del curs. L'últim període serà útil per a recapitular el que fa i dur a terme una tasca de síntesi i reflexió entorn de l'aprenentatge en centres de treball.
  
4. Cada programa de Garantia Social organitzarà l'àrea de Formació Professional Específica, corresponent al seu perfil o ofici, per mòduls. El nombre de mòduls que integren un programa no superarà els 5 tenint en compte les 540 hores que li corresponen a la dita àrea.
  
5. En les modalitats d'Iniciació Professional i per a Alumnat amb Necessitats Educatives Especials, els centres i entitats promotores, podran realitzar ?amb caràcter voluntari- un mòdul de Formació en Centres de Treball o de «Pràctiques»:
  
a) El mòdul de Formació en Centres de Treball:
  
Este mòdul consistix en la realització d'un programa formatiu en un context real de treball i els continguts del qual es desenrotllen a través de les realitzacions professionals pròpies del perfil professional del programa.
  
El Mòdul de Pràctiques afavorix que l'alumnat complemente en l'empresa la competència professional obtinguda en el centre educatiu, desenrotllant les funcions pròpies a l'ofici, coneixent l'organització del procés productiu o de servicis i les relacions sociolaborals.
  
Quan determinades circumstàncies desaconsellen que part de l'alumnat integrant del programa realitze les pràctiques en centres de treball, l'equip docent programarà aquelles activitats pràctiques substitutives d'auest i equivalents en hores al mòdul en qüestió, a realitzar pel propi centre. D'això informarà degudament la Inspecció Educativa. El conjunt d'estes pràctiques substitutives desenrotllades en el propi centre constituiran igualment un mòdul de «síntesi pràctica» que, si és el cas, es reflectirà tant en l'Acta final com en la certificació.
  
b) Els seus objectius són els següents:
  
- Complementar la formació i competència professional de l'alumnat en contextos reals de treball.
  
- Afavorir el coneixement de l'organització productiva corresponent al perfil professional per part de l'alumnat del programa.
  
- Afavorir la inserció laboral dels jóvens i la relació entre els centres educatius i les empreses d'un determinat sector, localitat o comarca.
  
c) El concert de col·laboració:
  
Per a possibilitar la realització de les pràctiques s'establix el concert de col·laboració. El concert de col·laboració és l'acord formal entre un centre educatiu o entitat promotora de Programes de Garantia Social, i una empresa o institució que oferix llocs formatius per a realitzar les pràctiques. Les seues característiques principals són les següents:
  
- El conveni de col·laboració pot emparar a un o diversos alumnes del mateix programa, podent-se firmar, per tant, un sol conveni amb cada empresa col·laboradora.
  
- Pot ser rescindit a petició de qualsevol de les parts.
  
- No implica relació laboral entre els/les alumnes i l'empresa. L'alumnat no tindrà, en cap cas, vinculació o relació laboral amb l'empresa; de fet, de formalitzar-se contracte laboral entre un alumne/a i l'empresa, es procedirà a comunicar-ho al centre educatiu o entitat promotora del programa quedant suspeses les pràctiques formatives.
  
- L'alumnat dels Programes de Garantia Social promoguts per entitats col·laboradores segons l'Orde d'11 de maig de 2005, de les conselleries de Cultura, Educació i Esport, i d'Economia, Hisenda i Ocupació (DOGV núm. 5.019 de 02.06.2005), està cobert del risc d'accidents i responsabilitat civil enfront de danys a tercers per mitjà d'una pòlissa d'assegurança que estes subscriuen de conformitat amb l'apartat 12.1 de la dita Orde.
  
- Respecte a l'alumnat d'IES i CPEE participant en els programes de Garantia Social, caldrà ajustar-se al que disposa el contracte d'assegurança de responsabilitat civil de la Conselleria de Cultura, Educació i Esport acordat pel Consell de la Generalitat Valenciana l'1 d'agost de 1988 i la pròrroga per a aquest corresponent a este curs.
  
- Suposa un programa formatiu per a l'alumnat «en pràctiques» acordat entre el centre promotor del programa (professor/a tutor/a) i l'empresa.
  
d) El programa formatiu del Mòdul de Pràctiques:
  
El conjunt d'activitats formatiu - productives, ordenades en el temps i en l'espai, que ha de realitzar un alumne durant les hores establides en el conveni o concert de col·laboració, constituïx el programa formatiu del Mòdul de Pràctiques d'un Programa de Garantia Social.
  
Les dites activitats han de constituir el complement final per a aconseguir la realització de les unitats de competència que conformen el perfil de tal programa.
  
La programació i desenrotllament del programa formatiu del Mòdul de Pràctiques caldrà ajustar-se al que disposen les ordenes i resolucions en vigor respecte d'això.
  
A l'hora de programar el Mòdul de Pràctiques és convenient tindre en compte els següents aspectes previs:
  
- Inspirar-se en les situacions de treball corresponents al perfil professional del programa prenent com a referència directa les capacitats, relacions professionals i criteris d'avaluació definits per a l'Àrea de Formació Específica en el projecte socioeducatiu i la seua programació.
  
- Ser real, prefixat i possible de portar a terme per al que haurà de tindre en compte els recursos, organització i naturalesa dels processos productius o de servicis del centre de treball concret.
  
- Suposar un nivell d'exigència per a l'alumnat tal que li permeta desenrotllar-se amb normalitat entre els altres treballadors i respectar les normes de seguretat i higiene establides.
  
- Evitar tasques repetitives no rellevants per a l'adquisició de destreses i, si és el cas, possibilitar la rotació pels distints llocs de treball o seccions de l'empresa, propis del perfil professional del programa.
  
- Explicitar la temporalització: duració de les activitats i període de realització.
  
6. El temps que els alumnes dedique a les pràctiques formatives en centres de treball, es computarà, a efectes de l'àrea de Formació Específica, com a Mòdul de Pràctiques en Centres de Treball o Mòdul de Síntesi Pràctica segons allò que s'ha indicat en l'anterior apartat 5a, fent-se constar d'esta manera en la certificació final.
  
Quint. Obra o servici a realitzar per mitjà de la contractació laboral: Modalitat formació-ocupació.
  
La segona fase de la Modalitat formació-ocupació es desenrotllarà des de l'1 de gener fins al 31 de maig de 2006 i comprendrà un primer període des de l'1 de gener al 28 de febrer, exclusivament de formació i un segon període des de l'1 de març al 31 de maig, de contractació, que incorpora la realització d'un treball productiu en relació a l'àmbit professional del projecte formatiu, per mitjà de contracte de treball a temps parcial, amb una duració de 5 hores diàries, de dilluns a divendres i un total de 240 hores.
  
El contracte haurà de realitzar-se entre l'entitat i els seus propis alumnes.
  
Sext. Programacions
  
1. Els centres o institucions responsables del desenrotllament d'un programa de garantia social hauran d'elaborar-ne la programació general i les programacions didàctiques de les àrees i activitats corresponents, havent de subjectar íntegrament al que disposa l'apartat 9 de la repetida Orde de 24 de febrer de 2000 (DOGV núm. 3.708, de 14.03.2000), modificada per Orde de data 16 de març de 2001 (DOGV núm. 3.971, de 2.04.2001).
  
2. En tot cas, correspon a l'equip educatiu dels Programes de Garantia Social:
  
- l'elaboració de la programació general i de les programacions didàctiques de les àrees que l'integren.
  
- l'organització dels horaris i espais necessaris per a la impartició dels programes.
  
3. L'elaboració de les programacions didàctiques es farà, en el cas dels centres docents amb la col·laboració del Departament d'Orientació, i a partir de les propostes curriculars i de la documentació de suport aportades per la Direcció General d'Ensenyament i pel SERVEF.
  
4. Les programacions didàctiques han d'estar adaptades a les condicions i característiques dels jóvens, a l'entorn sociolaboral i als recursos disponibles. Així mateix, han d'estar articulades prenent com a referència la proposta curricular de l'Àrea de Formació Professional Específica, mantenint la seqüència i distribució temporal dels mòduls que la componen.
  
5. Per a la realització de les programacions didàctiques de cada una de les àrees, es tindrà els objectius generals, les capacitats professionals polivalents i els criteris d'avaluació de l'Annex II a la present resolució.
  
6. Tant la programació general com les programacions didàctiques de cada programa de Garantia Social, es remetran, abans del 18 d'octubre de 2005 a Les Direccions Territorials corresponents, per a la seua supervisió, per part de la Inspecció Educativa i d'Ocupació, amb l'objecte d'assegurar la seua adequació als plantejaments de l'Orde de 24 de febrer de 2000 i a les normes dictades en les presents Instruccions.
  
Sèptim. Avaluació de l'alumnat.
  
1. D'acord amb el que establix l'apartat deu de l'Orde de 24 de febrer de 2000 de 24 de febrer de 2000 (DOGV 3708 de 14.03.2000), modificada per Orde de data 16 de març de 2001 (DOGV 3971, de 2.04.2001), l'avaluació dels alumnes que participen en programes de Garantia Social serà contínua, a fi de detectar les dificultats en el moment en què es produïsquen, investigar-ne les causes i adoptar les mesures correctores oportunes. Tindrà com a referència els objectius i criteris d'avaluació establits en les programacions didàctiques i en les orientacions respecte d'això de l'Annex II a esta resolució, així com el grau de maduresa aconseguit en relació amb els objectius assenyalats en l'article segon de l'Orde esmentada.
  
2. Per als distints moments del procés d'avaluació es tindran en compte les orientacions següents:
  
A. Avaluació Inicial.
  
Al començament del curs s'estudiarà el nivell d'accés de l'alumnat quant a actituds, capacitats, coneixements bàsics i nivell d'empleabilitat, de manera que el procés d'ensenyament-aprenentatge puga adquirir el caràcter d'individualització que els presents programes requerixen, fent-se explícites les adaptacions i suports necessaris per a cada alumne.
  
Els resultats de l'avaluació inicial quedaran arreplegats en la pàgina 2 de la carpeta-expedient de l'alumne. ANNEX IV.
  
B. Avaluació Contínua.
  
Cada professor farà el seguiment i l'avaluació de la component formativa que impartix, referida a cada un dels alumnes, deixant constància, almenys, de:
  
- L'assistència.
  
- La participació.
  
- El grau de consecució de les capacitats reflectides en els objectius.
  
- El grau d'assimilació dels continguts.
  
- Les qualificacions numèriques parcials obtingudes en cada una de les tres àrees assenyalades en l'apartat deu de l'Orde de referència.
  
- Les accions educatives complementàries que l'alumne necessite.
  
Tindran lloc, almenys, tres sessions d'avaluació en què es podran qualificar els mòduls i àrees de cada programa. S'informarà els interessats i a les seues famílies dels resultats de les avaluacions pel procediment que es considere més oportú, deixant constància per escrit de tals notificacions i del procediment seguit a este efecte.
  
L'avaluació serà realitzada per l'equip de professors del respectiu programa, assessorats, si és el cas, pel psicòleg/a municipal o pel Departament d'Orientació de l'entitat promotora (en el cas de centres escolars).
  
El professor tutor tindrà la responsabilitat de coordinar les sessions d'avaluació, i alçarà acta del seu desenrotllament, fent constar en ella els acords i decisions adoptades.
  
L'equip educatiu omplirà la «Fitxa de Síntesi d'Avaluació Contínua» (segons el model de l'Annex IV, pàgina 3), que formarà part de l'expedient personal de cada alumne i serà el document bàsic que reflectisca el seu procés d'aprenentatge en cada una de les components formatives del programa.
  
C. Avaluació Final
  
Representa el resultat del seguiment i l'avaluació de tot el procés formatiu i donarà lloc a les qualificacions de les tres àrees de Formació Professional Específica, Formació i Orientació Laboral i Tutorial i Formació Bàsica.
  
En tot cas, és convenient registrar, valorar i tindre en compte:
  
- L'assistència i participació activa en les activitats programades en dites components formatives.
  
- L'evolució positiva en el desenrotllament personal de l'alumne quant a motivació, implicació i integració social.
  
- La posada en pràctica de les actituds i tècniques bàsiques adquirides, relatives a habilitats socials i d'autocontrol.
  
- La millora del seu nivell d'empleabilitat.
  
- La participació en les corresponents activitats esportives i/o socioculturals, el suficient desenrotllament d'actituds participatives i l'adquisició d'hàbits positius.
  
El «Mòdul de Pràctiques» (en centres de treball), el «Mòdul de Síntesi Pràctica» (en el propi centre) o el «Mòdul de Pràctiques Laborals» s'avaluaran igualment en xifres d'1 a 10 i sense decimals.
  
L'expressió de l'avaluació final es realitzarà en termes de qualificacions, que es formularan en xifres d'1 a 10, sense decimals.
  
3. Al termini de cada programa s'omplirà l'acta d'avaluació final segons el model de l'annex V.
  
L'acta comprendrà la relació nominal dels alumnes matriculats en el programa i que almenys hagen superat un dels mòduls de la Formació Professional Específica d'aquest, junt amb les qualificacions de tals mòduls i de les àrees formatives. En l'última columna de l'acta es farà constar la nota mitjana d'aquells alumnes que hagen superat tots els mòduls de Formació Professional Específica integrants del programa així com la Formació Bàsica i la Formació i Orientació Laboral i Tutorial amb qualificació igual o superior a cinc. En cas contrari, es barrarà la casella per a la seua anul·lació. La mitjana s'expressarà amb decimals fins a les centèsimes. Al dors de l'acta s'inclourà una breu descripció dels mòduls de la Formació Professional Específica indicant el nombre total d'hores que l'integren.
  
L'acta d'avaluació final serà firmada per tots els professors del programa amb el vistiplau de la Direcció del Centre o representant legal de l'entitat, si és el cas. Firmada l'acta, serà remesa en triple versió a la Direcció Territorial de Cultura, Educació i Esport corresponent, durant els quinze dies següents a la finalització del curs, perquè, una vegada visada per la Inspecció Educativa, siguen expedits els certificats a què fa referència l'apartat sèptim.
  
Els expedients acadèmics i les actes d'avaluació quedaran arxivats en l'entitat promotora, o secretaria del centre.
  
Octau. Certificació final.
  
1. Certificacions
  
De conformitat amb el que establix l'article 11 de l'Orde de 24 de febrer de 2000 (DOGV núm. 3708, 14 de març de 2000), Els alumnes que hagen participat en el programa de garantia social rebran un certificat, en el que consten per a les àrees de Formació Bàsica i de Formació i Orientació Laboral i Tutorial, per a cada un dels mòduls superats amb avaluació positiva de la Formació Professional Específica, el nombre total d'hores cursats i les qualificacions obtingudes.
  
S'entén com a participació en el programa, l'assistència i superació, almenys, d'un dels seus mòduls integrants.
  
Així mateix la superació de cada mòdul de la Formació Professional Específica suposarà, almenys, l'assistència amb aprofitament per part de l'alumne dels dos terços del total d'hores que l'integren.
  
Les hores corresponents al període de pràctiques dels programes de les modalitats d'Iniciació Professional i per a Alumnat amb Necessitats Educatives Especials constituiran, igualment, un únic mòdul que, amb la denominació de ?Mòdul de Pràctiques?, figurarà després de la resta dels mòduls integrants de la Formació Professional Específica.
  
En aquells casos que part de l'alumnat no realitze les pràctiques en un centre de treball, l'entitat o centre promotor de programes d'IP o per a ANEE, programarà un Mòdul de Síntesi Pràctica per a realitzar-lo en el propi centre i que es farà constar, igualment com a tal, en Actes i Certificats Finals.
  
Les hores corresponents al període de contractació laboral dels programes de la modalitat formació-ocupació constituiran un únic mòdul avaluable que, amb la denominació de ?Mòdul de Pràctiques laborals?, figurarà l'últim després de la resta dels mòduls integrants de la Formació Professional Específica.
  
Els alumnes que superen un d'estos programes amb una qualificació igual o superior a cinc en tots els mòduls integrants de la Formació Professional Especifica ?segons la seua programació inicial?, la Formació Bàsica i la Formació i Orientació Laboral, disposaran d'una puntuació de partida que se sumarà a la puntuació obtinguda en la prova d'accés als Cicles Formatius de Grau Mitjà. La dita puntuació s'obtindrà multiplicant la mitjana aritmètica de les qualificacions obtingudes en les àrees de Formació Bàsica, de Formació i Orientació Laboral i de cada un dels mòduls que componen l'àrea de Formació Professional Específica, pel coeficient 0'1. En l'obtenció d'esta nota mitjana es contemplaran decimals fins a les centèsimes.
  
En el certificat d'aquells i aquelles alumnes que hagen participat en un programa de garantia social i no superen alguna de les àrees o mòduls components d'aquest, no es reflectirà la nota mitjana obtinguda. Estos i estes alumnes, per tant, no disposaran de la mencionada puntuació de partida en les proves d'accés als Cicles Formatius de Grau Mitjà.
  
Els certificats s'expediran per Les Direccions Territorials de Cultura, Educació i Esport i d'Ocupació, en imprés que es facilitarà oportunament, per a l'ompliment previ per les entitats, els que les presentaran en la corresponent Direcció Territorial de Cultura, Educació i Esport durant els quinze dies següents a la conclusió del curs. El registre dels certificats en la modalitat formació-ocupació serà competència de la Direccions Territorials d'Ocupació, corresponent a Les Direccions Territorials de la Conselleria de Cultura, Educació i Esport el registre de la resta de modalitats.
  
2. L'Informe d'Orientació
  
Les certificacions aniran acompanyades d'un informe d'orientació sobre el futur acadèmic i professional de l'alumne, que no serà prescriptiu i tindrà caràcter confidencial. Serà elaborat per l'equip de professors, amb la col·laboració, si és el cas, del Departament d'Orientació, i es farà arribar a l'alumne de manera que quede garantida la confidencialitat que l'orde esmentada li atribuïx. L'Informe d'Orientació Acadèmica i Professional anirà firmat pel professor tutor, amb el vistiplau de la Direcció del Centre o representant legal de l'entitat i, si és el cas, del cap del Departament d'Orientació (segons el model de l'Annex IV, pàgina 4).
  
Amb independència de qual siga el moment en què l'alumne abandone el programa, els documents esmentats només podran ser expedits després de finalitzar el corresponent curs acadèmic.
  
3. L'avaluació en la modalitat per a Alumnat amb Necessitats Educatives Especials.
  
Els centres i entitats promotores de programes per a ANEE ompliran, al finalitzar el primer curs del desenrotllament del programa de garantia social I, la documentació acadèmica corresponent: Actes Finals, Certificacions i Consell Orientador.
  
Igualment procediran al seu enviament i tramitació a la Direcció Territorial corresponent, evitant-se així la falta de la certificació acadèmica d'aquell alumnat que, per qualsevol motiu, no poguera continuar matriculat en el curs següent per al desenrotllament de programa II.
  
D'esta manera, l'alumnat amb necessitats educatives especials rebrà, finalitzades les primeres 900 hores, una certificació; i en el cas de realitzar el 2n curs, bé una segona certificació de 900 hores, bé una global de 1800 en la què es reflectisca les qualificacions de la totalitat dels mòduls superats i les corresponents a la Formació Bàsica i Formació, i Orientació Laboral i Tutorial.
  
Nové. Seguiment i memòria final
  
El seguiment de la programació general i de les programacions didàctiques de les àrees i activitats del programa haurà de ser realitzat per l'equip educatiu davall la supervisió de la Direcció d'Estudis o del representant legal de l'entitat, de mode permanent, deixant constància de les tasques realitzades respecte d'això.
  
Al finalitzar cada trimestre es realitzaran les sessions de supervisió, seguiment i coordinació de les programacions i avaluacions realitzades.
  
- Memòria Final.
  
Finalitzat el programa de garantia social, i d'acord amb el que disposa l'apartat 12 de l'Orde de referència, el seu responsable elaborarà una memòria (segons l'esquema de l'Annex VII), que serà remesa, durant els quinze dies següents a la conclusió del curs, a Les Direccions Territorials de Cultura, Educació i Esport (Unitat d'Inspecció Educativa) i Direccions Territorials d'Ocupació corresponents
  
Deu. Professorat.
  
Els programes, en totes les modalitats, seran desenvolupats per un equip educatiu de base, la composició del qual s'ajustarà al que establix l'apartat 8 de l'Orde de 24 de febrer de 2000 (DOGV núm. 3.708, de 14.03.2000), modificada per Orde de data 16 de març de 2001 (DOGV núm. 3.971, de 2.04.2001).
  
ANNEX II
  
A fi de facilitar les tasques de programació d'un programa de garantia social, s'arrepleguen en este annex els aspectes següents:
  
A) Objectius generals.
  
B) Capacitats professionals polivalents.
  
C) Criteris d'avaluació.
  
A) objectius generals:
  
1. Desenrotllar un conjunt de coneixements, habilitats i actituds comunes a un perfil professional determinat, proporcionant la base i les destreses necessàries per a la posterior incorporació a un lloc de treball.
  
2. Desenrotllar els coneixements, hàbits i actituds precises per a treballar en condicions d'higiene i seguretat personal i col·lectiva, contribuint activament a un ambient agradable de l'entorn.
  
3. Afavorir actituds positives de cooperació, tolerància i solidaritat en el treball, com a membre d'un equip, i de responsabilitat individual en les tasques encomanades.
  
4. Desenrotllar la capacitat crítica de l'alumnat de manera que prenga consciència de la seua situació personal, dins del marc social on es mou i siga capaç d'articular estratègies actives per a la millora de la seua empleabilitat.
  
5. Afavorir l'adquisició d'un equilibri afectiu i social de l'alumnat a partir d'una imatge personal ajustada i positiva de si mateix que li capacite per a la resolució dels problemes relacionats amb els seus interessos, motivacions i conflictes personals.
  
6. Desenrotllar estratègies i habilitats d'inserció sociolaboral que permeten a l'alumnat un adequat procés de transició a la vida activa.
  
7. Desenrotllar capacitats de comprensió i de producció de missatges, informacions, pensaments i intencions construïts en codis diferents, com a forma d'interpretar i comunicar els diversos aspectes de la realitat.
  
8. Afavorir el coneixement i la valoració del patrimoni cultural com a mitjà d'enriquiment i desenrotllament integral com a persones.
  
9. Desenrotllar actituds i comportaments conseqüents amb els valors de participació social, responsabilitat, solidaritat, justícia, tolerància i obertura a altres cultures.
  
10. Desenrotllar una visió integradora de l'estructura i el funcionament dels distints sistemes socionaturals i contribuir-ne activament a la millora.
  
B) Capacitats professionals polivalents.
  
La professionalitat que es pretén desenrotllar en els programes de garantia social ha d'involucrar un conjunt de capacitats professionals acords amb els requeriments d'una societat evolucionada. Tota figura professional ha de disposar de quatre tipus de capacitats, corresponents a altres tantes dimensions de la intervenció professional:
  
- Capacitats tècniques.
  
- Capacitats sistemàtiques o organitzatives.
  
- Capacitats relacionals.
  
- Capacitats de resposta a les contingències.
  
El desenrotllament de totes estes capacitats, degudament contextualitzades en cada perfil professional, haurà de formar part de la Programació i de la corresponent intervenció pedagògica.
  
a) Capacitats tècniques:
  
Són aquelles que permeten operar eficaçment sobre els objectes i variables que intervenen en la creació del producte, la prestació del servici, la relació d'ajuda.
  
Destaquem, entre altres, les següents capacitats tècniques, vàlides per a qualsevol tipus d'ocupació:
  
- Identificar les característiques més importants dels materials i productes relacionades amb les tasques.
  
- Utilitzar les ferramentes, màquines i equips, propis de les tasques a realitzar.
  
- Establir relacions causa-efecte bàsiques entre els diferents òrgans de les màquina o útils que s'utilitzen i/o entre els comandaments dels equips d'operació i els resultats que s'obtenen.
  
- Establir seqüències de treball ordenades, en l'àmbit de les seues responsabilitats, seleccionant els útils apropiats.
  
- Transportar materials, efectes, persones, d'acord amb les normes establides.
  
- Aplicar tècniques senzilles, d'acord amb les normes del bon fer professional.
  
- Aplicar els procediments de qualitat establits.
  
- Aplicar els procediments de seguretat, higiene i atenció del medi ambient establits, mostrant una actitud preventiva.
  
- Aplicar les normes ergonòmiques establides, mostrant una actitud preventiva.
  
- Mantindre ordenat i net el lloc de treball.
  
- Efectuar, si és el cas, xicotetes reposicions, reparacions o altres accions relacionades amb el manteniment bàsic en els útils i equips amb què opera, i d'acord amb els procediments establits.
  
- Emprar un vocabulari i lèxic apropiat a la tasca i persones que en ella intervenen.
  
a) Capacitats sistèmiques o organitzatives.
  
Són capacitats que permeten disposar d'una visió de conjunt dels processos en què s'emmarca l'activitat a fi de coordinar activitats amb altres persones, administrant de manera racional i conjunta els aspectes tècnics, econòmics i socials. Assenyalem entre altres:
  
- Comprendre el marc específic de treball de l'empresa, els processos que es donen en ella i els requeriments principals relacionats amb les característiques, qualitat, seguretat, medi ambient, normes de relació que afecten el producte o servici i a les persones que treballen en ella.
  
- Comprendre el marc legal i els drets i obligacions inherents al seu treball.
  
- Sospesar la incidència de qualsevol disfunció en l'àmbit de les seues tasques, en el procés general en què està immers.
  
- Actuar de forma coordinada amb els integrants del grup de treball en què s'ubica.
  
- Utilitzar els canals i mitjans de comunicació establits per a transmetre amb promptitud i eficàcia les informacions precises.
  
- Adaptar-se a les modificacions en els mètodes i ritmes de treball implantats.
  
- Actuar amb autonomia en l'àmbit de les seues responsabilitats.
  
- Interpretar les necessitats de les persones a qui ajuda, en una relació d'ajudantia.
  
- Optimar de manera continuada els procediments que aplica, o proposar esta optimització als seus superiors.
  
b) Capacitats relacionals.
  
Són les que permeten integrar-se en l'organització de treball i col·laborar amb altres persones de l'organització o externes a ella. entre altres, incloem les següents:
  
- Tractar amb persones del mateix nivell jeràrquic, realitzant els intercanvis propis d'un equip de treball.
  
- Interpretar informació oral o escrita d'especificacions senzilles, utilitzant els llenguatges més característics del sector.
  
- Accedir a informació pròpia de l'activitat suportada, si és el cas, en croquis, instruccions, catàlegs, etiquetes, factures, etc.
  
- Comunicar-se amb persones externes a l'organització, en el seu àmbit de responsabilitat, utilitzant els paràmetres de comunicació adequats.
  
- Omplir informació relativa als resultats del seu treball, de manera senzilla i prèviament estipulada, utilitzant els llenguatges i suports característics del sector.
  
- Transmetre demandes, queixes, inquietuds o suggeriments a persones establides en l'organització.
  
- Defendre, amb arguments coherents, una apreciació relativa al seu àmbit d'activitat.
  
- Recórrer als canals establits en les situacions d'emergència, risc, accident o disfunció.
  
c) Capacitats de resposta a les contingències.
  
Importants capacitats que permeten respondre a problemes, anomalies o ruptures detectades en l'exercici de les activitats. Destaquem les següents:
  
- Identificar modificacions dels elements que definixen l'estat o situació en què s'ha d'abordar la tasca.
  
- Interpretar missatges, suportats en codis senzills, de caràcter eminentment perceptiu: sorolls, llums, informació de pannells, pèrdues de fluid, modificació de dimensions.
  
- Actuar de manera correcta i en el mínim termini davant de ruptures i anomalies que es donen en el seu àmbit del procés de treball, informant d'això i minimitzant els possibles danys.
  
- Aplicar les normes de seguretat i respecte, al medi ambient establides.
  
- Aplicar procediments de control de qualitat en l'àmbit de la seua responsabilitat.
  
C) ELS CRITERIS D'AVALUACIÓ DE LES ÀREES DELS PROGRAMES DE GARANTIA SOCIAL
  
ÀREA DE FORMACIÓ PROFESSIONAL ESPECÍFICA:
  
Atenint-se als aspectes bàsics que definixen el perfil professional així com a les unitats de competència que l'integren, els criteris orientatius que poden determinar una qualificació positiva són:
  
- La suficient adaptació al procés d'ensenyament-aprenentatge.
  
- La consecució de les capacitats bàsiques professionals generals i específiques reflectides en els objectius de cada un dels mòduls, establits en la Proposta Curricular.
  
- L'adquisició de la capacitació tecnicoprofessional mínima que possibilite al jove l'accés al món laboral.
  
ÀREA DE FORMACIÓ I ORIENTACIÓ LABORAL I TUTORIAL:
  
La qualificació positiva en la present àrea, estarà orientada per:
  
- L'observació d'una actitud activa i positiva en l'alumne respecte a la millora de la seua empleabilitat, busca d'ocupació i als compromisos i obligacions que això comporta.
  
- La presa de consciència del jove respecte a la seua situació enfront del treball: les seues expectatives, possibilitats i limitacions, quant a la seua empleabilitat.
  
- El coneixement bàsic i la utilització de la documentació, entitats i tràmits per a la busca d'ocupació.
  
- El domini bàsic de tècniques i procediments de busca d'ocupació.
  
- La seua sensibilització en relació a la importància de la seguretat i la higiene en el treball, especialment en relació al perfil professional del programa.
  
ÀREA DE FORMACIÓ BÀSICA
  
L'avaluació de l'alumne en l'àrea de Formació Bàsica serà positiva quan haja aconseguit les capacitats mínimes necessàries per a la seua inserció activa en la societat. És a dir:
  
- L'adquisició i, si és el cas, consolidació de les actituds, habilitats, tècniques i coneixements instrumentals bàsics propis de l'ensenyament obligatòria per a:
  
- la seua actuació professional,
  
- prosseguir estudis, especialment en la formació professional específica de grau mitjà,
  
- l'enteniment, valoració, respecte, gaudi i convivència en relació amb si mateix, amb els altres i amb el medi,
  
- la seua participació com a treballador i ciutadà responsable.
  
- El foment de l'esperit de col·laboració i de grup, i l'adquisició d'hàbits i normes de treball individual i en equip.
  
Per a obtindre la qualificació global de l'àrea de Formació Bàsica, el professor responsable d'aquesta tindrà en compte, així mateix, els criteris d'avaluació que en la Proposta Curricular s'arrepleguen per a cada un dels blocs de continguts de les components instrumentals Llenguatge, Matemàtiques i Socionatural, enteses estes com a components de l'àrea.
  
ANNEX VII
  
ESQUEMA GENÈRIC PER A ELABORAR LA MEMÒRIA FINAL
  
- Portada amb les dades significatives.
  
- Sumari paginat.
  
- Presentació breu de les pàgines que seguixen.
  
I. HISTÒRIA I ENQUADRAMENT DEL PROGRAMA DE GARANTIA SOCIAL.
  
(breument, ja que ha estat tractada al PROJECTE INICIAL).
  
II. L'EQUIP EDUCATIU.
  
1. Composició, titulació i responsabilitats.
  
2. Tasques prèvies a l'inici del curs: coneixement de la zona i alumnat; adaptació del programa.
  
3. Coordinació de l'equip educatiu: reunions, tasques de revisió, ... etc.
  
III. ALUMNAT.
  
1. Difusió del programa, selecció i admissió (condicionants, procés, criteris..).
  
2. Evolució de la matrícula al llarg del curs: anàlisi de les principals causes d'absentisme. Mesures preses per tal d'evitar-ho.
  
3. Caracterització dels alumnes del programa. Mapa sociològic.
  
IV. INSTAL·LACIONS.
  
1. Descripció de la infraestructura i dels espais. Reformes d'adequació. Plànol.
  
2. Maquinària, eines i utillatge. Relació d'estes.
  
3. Necessitats.
  
V. ORGANITZACIÓ I METODOLOGIA.
  
1. Jornada, horari (total i per àrees) i calendari.
  
2. Metodologia global del curs (grups de treball, tipus d'organització, canals d'informació).
  
3. Criteris i instruments d'avaluació emprats (proves, entrevistes, treballs, exàmens...).
  
VI. RELACIONS QUE S'HAN DESENROTLLAT.
  
6.1.De connexió amb l'entorn.
  
6.2.Amb empreses i empresaris del perfil professional.
  
6.3.Amb altres programes de garantia social o projectes semblants.
  
VII. AVALUACIÓ DE RESULTATS.
  
7.1.En el pla socioeducatiu.
  
7.2.En el pla laboral.
  
7.3.Relació entre recursos i resultats.
  
VIII. CONCLUSIONS I PROPOSTES DE MILLORA.
  
IX. BALANÇ ECONÒMIC.